Broj: 711-I-452-M-22/21-02-11

Zagreb, 12. ožujka 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19., u daljnjem tekstu: ZSSI), **na zahtjev dužnosnice Branke Bakšić, zamjenice gradonačelnika Grada Gline,** za davanjem mišljenja Povjerenstva, na 118. sjednici, održanoj 12. ožujka 2021.g., daje sljedeće

**MIŠLJENJE**

**Na temelju članka 14. stavka 5. ZSSI-a dužnosnica Branka Bakšić, zamjenica gradonačelnika Grada Gline, može istovremeno uz obnašanje navedene dužnosti, u okviru prava da bude članom upravnih i nadzornih tijela najviše dviju neprofitnih udruga i zaklada, biti predsjednica novoosnovane udruge sa sjedištem u Gradu Zagrebu, bez prava na naknadu ili primanje dara u toj ulozi, osim prava na naknadu putnih i drugih opravdanih troškova, pod uvjetom da već nije članica upravnih i nadzornih tijela u dvije druge neprofitne udruge ili zaklade.**

Obrazloženje

Povjerenstvo je 2. ožujka 2021.g. pod brojem: 711-U-806-M-22/21-01-2 zaprimilo zahtjev za davanjem mišljenja Povjerenstva, podnesen od strane Branke Bakšić, zamjenice gradonačelnika Grada Gline, povodom kojeg je otvoren predmet broj: M-22/21.

Člankom 3. stavkom 1. podstavkom 39. ZSSI-a, propisano je da su gradonačelnici, općinski načelnici i njihovi zamjenici dužnosnici u smislu navedenog zakona. Uvidom u Registar dužnosnika koji vodi Povjerenstvo utvrđeno je da Branka Bakšić obnaša dužnost zamjenice gradonačelnika Grada Gline. Stoga je i Branka Bakšić, povodom obnašanja navedene dužnosti, obvezna postupati sukladno odredbama ZSSI.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima obnašanja javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu navodi kako se u suradnji nekolicine fizičkih i pravnih osoba planira se osnivanje udruge sa sjedištem na području Grada Zagreba. Dužnosnica je od strane osnivača nominirana za mjesto predsjednice buduće udruge o čemu će konačna odluka biti donesena na Osnivačkoj skupštini. Osim toga, napominje da je već članica Upravnog odbora udruge Informativno- dokumentacijski centar Banije i Korduna sa sjedištem u Glini te s te osnove ne ostvaruje pravo na bilo kakvu naknadu. Slijedom navedenih okolnosti, traži mišljenje Povjerenstva.

Člankom 1. stavkom 1. Zakonom o udrugama („Narodne novine“ broj: 74/14., 70/17. i 98/19) navodi se da se tim Zakonom uređuje osnivanje, pravni položaj, djelovanje, registracija, financiranje, imovina, odgovornost, statusne promjene, nadzor i prestanak postojanja udruga sa svojstvom pravne osobe u Republici Hrvatskoj.

Sukladno članku 4. Zakona o udrugama, udruge su svaki oblik slobodnog i dobrovoljnog udruživanja više fizičkih, odnosno pravnih osoba, koje se, radi zaštite njihovih probitaka ili zauzimanja za zaštitu ljudskih prava i sloboda, zaštitu okoliša i prirode i održivi razvoj te za humanitarna, socijalna, kulturna, odgojno-obrazovna, znanstvena, sportska, zdravstvena, tehnička, informacijska, strukovna ili druga uvjerenja i ciljevi koji nisu u suprotnosti s Ustavom i zakonom, a bez namjere stjecanja dobiti ili drugih gospodarski procjenjivih koristi, podvrgavaju pravilima koja uređuju ustroj i djelovanje toga oblika udruživanja. Člankom 5. Zakona propisano je da udruga stječe pravnu osobnost danom upisa u Registar udruga Republike Hrvatske.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Povjerenstvo stoga obrazlaže da, na temelju citiranog članka 14. stavka 5. ZSSI-a, dužnosnica Branka Bakšić, istovremeno može istovremeno uz obnašanje navedene dužnosti, u okviru prava da bude članom upravnih i nadzornih tijela najviše dviju neprofitnih udruga i zaklada, biti predsjednica novoosnovane udruge sa sjedištem u Gradu Zagrebu, bez prava na naknadu ili primanje dara u toj ulozi, osim prava na naknadu putnih i drugih opravdanih troškova, pod uvjetom da već nije članica upravnih i nadzornih tijela u dvije druge neprofitne udruge ili zaklade.

Nadalje, Povjerenstvo ukazuje kako je Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Sukladno stavku 4. građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Člankom 8. stavkom 1. ZSSI-a propisana je obveza podnošenja izvješća o imovinskom stanju dužnosnika te navedeni članak određuje koji se podatci unose u obrazac izvješća (podatci o imovini dužnosnika i članova obitelji, što se odnosi na bračnog ili izvanbračnog druga i malodobnu djecu, o dužnostima koje obavljaju profesionalno ili neprofesionalno te o ostalim dužnostima i djelatnostima koje obnašaju odnosno obavljaju). Člankom 8. stavkom 9. ZSSI-a propisano je da obrazac izvješća propisuje Povjerenstvo.

Povjerenstvo je na temelju zakonske ovlasti iz članka 8. stavka 9. ZSSI-a odlukom koju je donijelo na 79. sjednici održanoj 31. prosinca 2014.g utvrdilo sadržaj obrazac izvješća o imovinskom stanju dužnosnika u kojem je predviđena rubrika „Ostala članstva i funkcije dužnosnika u drugim pravnim osobama, udruženjima i organizacijama“. Odluka je objavljena u „Narodnim novinama“ broj 4/15 . te je obrazac Izvješća prilog navedene Odluke i čini njen sastavni dio.

Predmetnom odlukom utvrđeno je da su dužnosnici i ostali obveznici podnošenja izvješća o imovinskom stanju iz članka 3. ZSSI-a obvezni podnositi izvješća o imovinskom stanju isključivo na elektroničkom obrascu Izvješća, koji je dostupan na internetskoj stranici Povjerenstva www.sukobinteresa.hr. U propisanom obrascu predviđena je rubrika „Ostala članstva i funkcije dužnosnika u drugim pravnim osobama, udruženjima i organizacijama“.

Nadalje, odlukom je također utvrđeno kako će način popunjavanja obrasca Izvješća biti detaljno utvrđen posebnom uputom koja će biti objavljena na internetskoj stranici Povjerenstva.

Povjerenstvo je objavilo Upute za popunjavanje obrasca izvješća kojima se upućuje dužnosnike na koji način trebaju popuniti rubriku obrasca izvješća o imovinskom stanju. U navedenoj Uputi od 1. siječnja 2020.g., objavljenoj na internetskoj stranici Povjerenstva, ukazuje se dužnosnicima na potrebu prikupljanja dokumentacije prije pristupa ispunjavanju obrasca izvješća iz koje će biti vidljivi podatci i o ostalim članstvima dužnosnika u drugim pravnim osobama, udruženjima i organizacijama (naziv, OIB i sjedište pravne osobe, datum početka i prestanka članstva, funkcije). U istoj se Uputi navodi da, ukoliko je dužnosnik član ili obnaša neku funkciju u drugoj pravnoj osobi, udruženju (udruzi) i organizaciji, odabire opciju „Postoji“, nakon čega se otvaraju polja u koja se unose slijedeći podatci: naziv i OIB pravne osobe, sjedište pravne osobe (grad), datum stupanja u članstvo i datum istupanja iz članstva te funkciju (ukoliko dužnosnik obnaša jednu ili više funkcija u pravnoj osobi u ovo polje treba unijeti puni naziv svih funkcija).

Iako iz odredbi ZSSI-a ne proizlazi obveza navođenja podataka o članstvu u udrugama, Povjerenstvo je u obrascu izvješća o imovinskom stanju utvrdilo rubriku izvješća u koju se upisuju navedeni podatci, jer se njihovih upisivanjem javnost upoznaje s time u kojoj je udruzi neki dužnosnik član odnosno u kojoj obavlja funkciju te se stječe potpuniji uvid u odnosu na koje pravne osobe dužnosnik ne može biti nepristran. Time se ostvaruje načelo transparentnosti u obnašanju dužnosti, što je bila i jedna od svrha donošenja ZSSI-a, umanjuje se mogućnost utjecaja privatnih interesa na odluke koje dužnosnici donose u situaciji kada se radi o pravnim osobama s kojima postoji povezanost te se jača povjerenje u dužnosnike.

Stoga iako navođenje članstva u udruzi nije izričita zakonska obveza, u svrhu ostvarivanja propisanih načela obnašanja javnih dužnosti iz članka 5. ZSSI-a, ponajprije načela da građani imaju pravo biti upoznati s ponašanjem dužnosnika kao javnih osoba te da ne smiju koristiti obnašanje dužnosti za probitak s njima povezane osobe, bilo bi uputno da dužnosnici prilikom popunjavanja obrasca izvješća o imovinskom stanju, u za to predviđenoj rubrici, uz funkcije koje u udrugama obavljaju, navedu podatke i o članstvu u onim udrugama u kojima ne obavlja neku funkciju.

Isto tako, Povjerenstvo napominje kako bi se dužnosnica, u cilju izbjegavanja sukoba interesa, trebala izuzeti iz svih situacija u kojima bi, u obnašanju dužnosti zamjenice gradonačelnika Grada Gline, eventualno mogla biti ovlaštena donositi odluke koje utječu ili bi mogle utjecati na eventualni poslovni odnos između Grada Gline i predmetne udruge.

Slijedom svega navedenog, Povjerenstvo je donijelo mišljenje kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnica Branka Bakšić, elektronička dostava

2. Objava na internetskoj stranici Povjerenstva

3. Pismohrana